kardosdrur/scandi-wiki huggingface dataset:
Galatea (måne)

Galatea er en af planeten Neptuns måner: Den blev opdaget den 28. juli 1989 ud fra billeder taget af rumsonden Voyager 2, og fik lige efter opdagelsen den midlertidige betegnelse S/1989 N 4. Senere har den Internationale Astronomiske Union vedtaget at opkalde den efter nereiden Galathea fra den græske mytologi. Månen Galatea kendes desuden også under betegnelsen Neptun VI (VI er romertallet for 6).

Galathea er en irregulær ("kartoffelformet") lille klode, hvis overflade ikke viser nogen tegn på geologisk aktivitet i månens indre. Den kredser så tæt på Neptun, at den fuldfører et helt omløb om Neptun hurtigere end Neptun når at dreje én gang om sig selv; konsekvensen er at tidevandskræfterne langsomt vil tvinge Galathea til at kredse gradvis tættere og tættere på Neptun. Engang i fremtiden vil den enten falde ned i Neptuns atmosfære eller sønderdeles til småpartikler der danner en ny planetring omkring Neptun.

Neptuns måner
Louis Miehe-Renard

Louis Christian Miehe-Renard (11. april 1919 i København – 21. januar 1997 smst) var en dansk skuespiller. Han var oprindelig ud af en cirkus- og artistslægt.

Louis Miehe-Renard debuterede 1942 på Odense Teater og kom til Aalborg Teater i 1946. Fra 1943-1946 ledede han Odense Friluftsteater sammen med skuespillerkollegaen Carl Ottosen. Da Louis Miehe-Renard kom til København i 1948 tog karrieren rigtig fart. Han fik flere roller på Frederiksberg Teater inden han op gennem 1950'erne ofte optrådte på Allé Scenen. Senere fik han flere succesrige rollefag på Bristolteatret samt et comeback i Aalborg. På TV optrådte han i flere karakterroller, f.eks. i tv-serien Huset på Christianshavn afsnit 47, og medvirkede ligeledes i en hel del revyforestillinger, ligesom han nåede at indspille en række film. En overgang var Miehe-Renard direktør for Comediehuset, og har også været kroejer.

Louis Miehe-Renard er især kendt for sin rolle som Knud Petersen - menig 616 i filmserien om Soldaterkammeraterne.

I 1943 giftede han sig med Caja Heimann. De fik tre børn sammen: Katja Miehe-Renard, Pierre Miehe-Renard og Anja Miehe-Renard. I 1954 indgik han ægteskab med danserinden Elinor Hadden, med hvem han fik fem børn, heriblandt Isabella Miehe-Renard og Martin Miehe-Renard, der begge er blevet kendte indenfor TV-arbejde, skuespil- og instruktørfaget.

Det er blevet oplyst, efter at en ny 'Matador' bog er kommet frem at Louis Miehe-Renard var den første der blev tilbudt rollen som Mads Skjern i den kendte danske tv-serie Matador, men på grund af at han var på teaterturné måtte han afvise tilbuddet. Rollen gik derfor til Jørgen Buckhøj.

Filmografi i udvalg 
 Det hændte i København – 1949
 For frihed og ret – 1949
 Kampen mod uretten – 1949
 Min kone er uskyldig – 1950
 Det sande ansigt – 1951
 Fodboldpræsten – 1951
 Nålen – 1951
 Bag de røde porte – 1951
 Alt dette og Island med – 1951
 Familien Schmidt – 1951
 Det gamle guld – 1951
 To minutter for sent – 1952
 Vejrhanen – 1952
 Fløjtespilleren – 1953
 Adam og Eva – 1953
 Ved Kongelunden – 1953
 Den gamle mølle på Mols – 1953
 Himlen er blå – 1954
 Sukceskomponisten – 1954
 I kongens klær – 1954
 Far til fire på landet – 1955
 Mod og mandshjerte – 1955
 Der kom en dag – 1955
 På tro og love – 1955
 Kristiane af Marstal – 1956
 Hvad vil De ha'? – 1956
 Sønnen fra Amerika – 1957
 Over alle grænser – 1958
 Det lille hotel – 1958
 Soldaterkammerater – 1958
 Lyssky transport gennem Danmark – 1958
 Soldaterkammerater rykker ud – 1959
 Soldaterkammerater på vagt – 1960
 Tro, håb og trolddom – 1960
 Frihedens pris – 1960
 Flemming og Kvik – 1960
 Skibet er ladet med – 1960
 Soldaterkammerater på efterårsmanøvre – 1961
 Flemming på kostskole – 1961
 Soldaterkammerater på sjov – 1962
 Den kære familie – 1962
 Fem mand og Rosa – 1964
 Dyden går amok – 1966
 Nu stiger den – 1966
 Soldaterkammerater på bjørnetjeneste – 1968
 Et nytårseventyr – 1972
 Pigen og drømmeslottet – 1974
 Een stor familie 7:12 – 1983

Eksterne henvisninger 
 
 

Personer fra København
Skuespillere fra Danmark
Personer i Kraks Blå Bog (afdøde)
Gin og tonic

Gin og tonic (G&T) er en drink, der stammer fra Indien, hvor udstationerede britiske soldater drak tonicvand for at undgå malaria, da tonics daværende indhold af kinin havde en præventiv effekt. Den bitre smag af kinin fik de engelske kolonialister til at blande den med gin og tilsætte citron eller lime, hvorved den kendte cocktail gin og tonic kom til verden. 

Gin og tonic laves ved at fylde et highballglas med is. Hernæst hældes der to cl gin over og der spædes op med tonic. Et stykke citron eller lime presses i og lægges i drinken eller sættes på kanten. Serves eventuelt som aperitif.

Nutidens tonicvand indeholder ikke nok kinin til at være virksom mod malaria. Oprindeligt indeholdt tonic essens af kinatræets bark, som havde ligget i blød i brandy eller gin i 5-6 dage. Et glas af dette udtræk 2-3 gange dagligt ville sørge for 1-2 gram kinin dagligt, der er nok til at have en effekt mod malaria.

Referencer

Eksterne henvisninger 
 

Drinks
Atropa

Slægten Atropa, Natskyggefamilien, er ganske lille. Den er udbredt med nogle få arter i Europa, Mellemøsten og Sydasien. Det er kraftigt voksende stauder med brede, helrandede blade. Blomsterne er klokkeformede og sidder enkeltvis i bladhjørnerne. Frugterne er glinsende bær, som er meget giftige. Her beskrives kun den ene art, som er vildtvoksende (eller naturaliseret) i Danmark.

 Galnebær (Atropa bella donna)

 Atropa acuminata
 Atropa baetica

Natskygge-familien
Mary Livingstone

Mary Livingstone (født 21. april 1821, død 27. april 1862) var en engelsk kvinde – født Mary Moffat. Hun var datter af Robert Moffat. I 1844 blev hun gift med David Livingstone – den kendte opdagelsesrejsende, der blandt andet søgte Nilens kilde.

Hun var med på mange af Davids rejser til hun i 1862 døde af dysenteri.

Tjek fødselsår
Personer fra Skotland
Jørgen Nash

Jørgen Axel Nash (født Axel Jørgensen 16. marts 1920 i Vejrum, død 17. maj 2004) var en dansk maler, digter og provokatør og bror til kunstneren Asger Jorn. Oprindeligt hed han, lige som sin bror, Jørgensen, men skiftede navn til Nash i 1941. Han var gift med malerinden Lis Zwick (født 16. august 1942, død 22. maj 2020), med hvem han havde datteren Cecilia Zwick Nash, som er skuespiller. Han var også far til billedkunstneren Carsten Nash.

Nash hævdede i sin erindringsbog fra 1997 En havfruemorder krydser sit spor, at han stod bag afsavningen af Den lille Havfrues hoved, den 24. april 1964, men det er aldrig bevist.

Nash var medlem af avantgardegruppen Situationistisk Internationale. En kort periode i starten af 1960'erne bidrog han til venstrefløjstidsskriftet "Dialog". I 1962 blev Nash sammen med et par andre medlemmer imidlertid smidt ud af gruppen som følge af uenighed om brugen af kunst i kampen for en samfundsomvæltning. Nash oprettede efterfølgende en ny situationistisk gruppe, Bauhaus Situationiste, som var aktiv i de følgende år. Jens Jørgen Thorsen, Hardy Strid og Carl Magnus var nogle af Nashs samarbejdspartnere på dette tidspunkt.

Nash var medstifter af kunstnerkollektivet Drakabygget i Skåne sammen med Asger Jorn.

Referencer

Eksterne henvisninger 
 

Kunstnere fra Danmark
Digtere fra Danmark
Dansksprogede forfattere fra Danmark
Danskere i 1900-tallet
Personer i Dansk Biografisk Leksikon
Personer fra Jylland
Personer i Kraks Blå Bog (afdøde)
Brøndby Nord

Brøndby Nord er et område i det nordlige Brøndbyøster. Områdets præcise udstrækning er ikke fastlagt. I snæver forstand omfatter Brøndby Nord alene boligområdet ved Brøndby Nord Vej vest for Brøndbyøstervej; i bredere forstand omfatter det hele området nord for jernbanen København-Roskilde. Området, som hører til Nygårds Sogn, har især boligblokke og enkelte højhuse.

Øst for Brøndbyøstervej ligger Vestbadet og Uddannelsescentret Nygård, hvor Brøndby Kommunes 10. klasser er samlet. Området Kærene strækker sig ind over grænsen til Rødovre Kommune. 

Nord
Brøndbyøster
Brett Butler

Brett Butler (født 30. januar 1958 i Montgomery, Alabama) er en amerikansk skuespillerinde og stand-up-komiker.

Hun havde hovedrollen i tv-serien Grace Under Fire i 1990'erne.

Ekstern kilde/henvisning 
 

Skuespillere fra Alabama
Personer fra Montgomery
Adobe PageMaker

PageMaker er et dtp-program fra Adobe Systems. Programmet blev oprindeligt udviklet af firmaet Aldus Corporation, og solgtes under navnet Aldus PageMaker. Efter fusionen mellem Aldus og Adobe fik programmet navnet Adobe PageMaker. Nu er programmet mere eller mindre udkonkurreret af det nyere Adobe InDesign.

Software fra Adobe Systems
Mac OS-software
Tekst-relaterede programmer til Windows
Kontorteknik
Peter A.G. Nielsen

Peter Andreas Gjerluf Nielsen (født 17. december 1952 i Skjern), bedre kendt som Peter A.G, er en dansk singer-songwriter og komponist, der er mest kendt som forsanger i bandet Gnags, som han stiftede sammen med sin storebror, Jens G. Nielsen, i 1966. Han optræder desuden som soloartist og foredragsholder, ligesom han har forfattet flere bøger.

Karriere 
Nielsen blev student fra Vestjysk Gymnasium i 1971 og har en bifagseksamen i dansk fra Aarhus Universitet i 1973. I 1976 gennemførte han første del af journalistuddannelsen ved Danmarks Journalisthøjskole. Sideløbende med studierne arbejdede han med musikken og etablerede pladeselskabet Genlyd Grammofon i 1973. Senere stod han bag indspilningsstudiet Feedback Recording i 1975, bookingselskabet Rock On i 1979, SingSing Musikforlag i 1984 og managementbureauet I.C.Tain i 1991. Gnags prægede dansk rock siden 1970'erne og havde sin storhedstid i 1980'erne, hvor albummet Mr. Swing King solgte 280.000 eksemplarer.

Sammen med Gnags er det blevet til 21 albums. Sideløbende har han udgivet tre soloalbums: A.G.'s album - Normalt er han ellers cool (1979), Solo (1997) og Det Scene Show (2011). Han har desuden skrevet essays, to børnebøger og udgav i 2009 sine samlede sange i bogform. Udover Gnags' og hans 'egne' sange har han også skrevet sange til andre, blandt andet Mek Pek og Søs Fenger.

I 2016 deltog han i det populære musik tv-program Toppen Af Poppen. Dette gjorde han sammen med Ida Corr, Hanne Boel, Fallulah, Djames Braun, Lau Højen (Carpark North) og Troels Gustavsen.

Privatliv 
Peter A.G. Nielsen er storebror til  sangerinden Elisabeth Gjerluff Nielsen (1957-2022). Han er kæreste med kreativ direktør Anouska Sinding (f. 1967). Sammen har de datteren Esther (f. 2004). Han har desuden to børn fra et tidligere ægteskab. Den ene er  den Oscar-vindende filmklipper Mikkel E.G. Nielsen (f.1973).

Hæder 
Peter A.G. Nielsen er med sangen Under Bøgen optaget i den danske musikkanon. Han har desuden modtaget adskillige priser:
 Århus Orkesterforenings hæderspris 1976
 Danske Jazz-beat og folk-authorers hæderspris 1981
 B.T.'s danske rockpris 1987
 Grammy for albummet Mr. Swing King 1989
 IFPI's Hæderspris 2000.

Diskografi 
 A.G.'s album - Normalt er han ellers cool (1979)
 Solo (1997)
 Det Scene Show (2011)

Referencer

Eksterne henvisninger 

 
 

Gnags
Sangere fra Danmark
Rockmusikere fra Danmark
Personer fra Skjern
Personer i Kraks Blå Bog
Komponister fra Danmark
Personer med enkeltværker i Kulturkanonen
Hans-Georg Gadamer

Hans-Georg Gadamer (født 11. februar 1900, død 13. marts 2002) var en tysk filosof som er kendt for sit arbejde med den filosofiske hermeneutik. Han studerede under Moritz Geiger.

Gadamers hovedværk er "Sandhed og Metode" ("Wahrheit und Methode"), som han udgav i 1960 i en alder af 60 år. Gadamer overtog en lang hermeneutisk tradition, der var formidlet til ham fra middelalderen gennem Schleiermacher, Dilthey, Husserl og Heidegger, men han omformede den så radikalt, at hermeneutikken siden da er knyttet til hans navn.

Litteratur på dansk 

 Gadamer, Hans-Georg 2004 [1960]: Sandhed og metode, Aarhus: Systeme Academic
 Jørgensen, Arne (2009): Hans-Georg Gadamer. Forlaget Anis,

Eksterne henvisninger 

 Livsverden.dk: Om Hans-Georg Gadamer. Introduktion, litteraturoversigt, download gratis fagartikler mv.
 

Filosoffer fra Tyskland
Hundredårige
Frisland

Frisland betegner det område i Nordvesteuropa, der ligger ud mod Vesterhavet og som bebos af folk, der taler (eller har talt) frisisk, det vil sige kystområdet fra Vidåen til Ejderens munding og fra Elbens munding til Den Helder mod sydvest. Frisland falder i sin udstrækning overvejende sammen med Vadehavet og de dertil knyttede landområder, de frisiske øer og gestranden.

Frisland har aldrig udgjort et sammenhørende statsligt område men har i historisk tid været delt mellem flere stater. Området har spillet en stor rolle for de delområder, som de har været en del af, dels i kraft af landvindinger i form af kog, som den stedlige befolkning gennem tiderne har gjort, dels ved modsvarende landtab fx ved "Den Store Manddrukning" og andre stormfloder, dels som forbindelsesled for handel og skibsfart både mellem de enkelte delområder indbyrdes og i forhold til andre områder, dels som spredningsvej for tekniske innovationer så som diger, sluser, vind- og vandmøller i forbindelse med afvanding, mejeridrift med mere.

Delområder 

Frisland kan inddeles efter henholdsvis landskabelige og politisk-administrative delinger.

I landskabelig henseende kan Frisland inddeles i det egentlige vadehav, de mellem vadehavet og Vesterhavet beliggende frisiske øer samt gestranden (kystområderne på gesten). Hvert af disse delområder lader sig underinddele efter de særlige dannelsesforhold og nuværende forhold.

I politisk-administrativ henseende kan landskabet Frisland opdeles i:
 Regionen Vestfrisland i provinsen Nordholland, provinserne Frisland (Vestlauwersk Frisland, vest for floden Lauwers) og Groningen i Nederlandene;
 Øst-Frisland (bestående af Østfrisland, det Oldenborgske Frisland, Saterland, Butjadingen og Wursten) i Nedersaksen i Tyskland;
 Nordfrisland i Nordfrislands kreds og Pinneberg kreds (øen Helgoland) i Slesvig-Holsten i Tyskland (før 1864: Hertugdømmet Slesvig, Kongeriget Danmark).

Se også 
 Frisisk
 Frisere
 Vadehavet
 Frislands historie

Vadehavet
Polfoto

POLFOTO var et billedbureau i JP/Politikens Hus. POLFOTOs nyhedstjeneste betjente cirka halvdelen af det danske avismarked.

1. april 2017 blev POLFOTO opkøbt af Ritzaus Bureau og omdøbt til Ritzau Foto. 1. januar 2018 overtog Ritzaus Bureau det andet af Danmarks to store billedbureauer, Scanpix, og sammenlagde dem under ét billedbureau ved navn Ritzau Scanpix.

Medievirksomheder i Danmark
JP/Politikens Hus
Netdatabaser fra Danmark
Amores

Amores er en samling af kærlighedsdigte i tre bøger (oprindelig fem) forfattet og udgivet af den romerske digter Ovid. Digtene, der er skrevet i elegiske distika, er kendetegnet ved en god portion humor og en ironisk distance til det elskende "jeg".

Digtene foreligger i en samlet oversættelse ved Otto Steen Due: Ovids eskapader, Gyldendal 2005, .

Poesi
Armando Gama

Armando António Capelo Dinis da Gama (født 1. april 1954 i Luanda, Angola - død 17. januar 2022) var en fremtrædende sanger i Portugal. Han deltog ved Eurovision Song Contest 1983 for sit land, hvor han blev nr. 13.

Referencer 

Sangere fra Portugal
Portugals Eurovision Song Contest-deltagere
Deltagere ved Eurovision Song Contest 1983
Slangebøsse

En slangebøsse er et simpelt skydevåben, som består af et håndtag, et ammunitionsleje og et par elastiske stropper. Ammunitionslejet og stropperne kan være ud i ét, som f.eks. i slangebøsser lavet af en Y-formet gren og en cykelslange. 

Slangebøssen er blevet brugt langt tilbage i tiden, men i dag kan den fås meget avanceret med både laser- og fiber-optisk sigte.
Oprindeligt blev slangebøssen brugt til jagt af fx mindre gnavere og fugle, men den blev også brugt som våben. I dag bruges den mest for underholdningens skyld, da der er kommet langt kraftigere jagtvåben.

Våbenloven forbyder import, fremstilling og brug af slangebøsser, hvis ikke man har tilladelse fra politiet (justitsministeren).

Partiet Venstresocialisternes logo er en slangebøsse, hvor bogstavet Y udgør håndtaget – Y var partiets partibogstav, da det stillede op på egen liste.

Skydevåben
Klassisk mekanik
Slash

Slash kan være:

 skråstreg som på engelsk hedder "slash"( / )
 Der findes også varianten omvendt skråstreg som på engelsk hedder "backslash"( \ )
 Saul Hudson – tidligere guitarist i Guns N Roses
 Slash (genre) – en type fanfiktion
Undervisningspligt

Undervisningspligt refererer til en undervisningsperiode fastsat ved lov, som alle i den undervisningspligtige alder skal tage del i. Globalt set varierer periodens længde. Undervisningen vil typisk foregå i en offentlig eller privat grundskole eller via hjemmeundervisning. Dermed skal undervisningspligt ikke forveksles med skolepligt. Muligheden for vederlagsfrit at modtage undervisning er en del af Den internationale konvention om økonomiske, sociale og kulturelle rettigheder.

I Danmark er der 10 års undervisningspligt der, med enkelte undtagelser, starter i august det år et barn fylder seks. Via Grundloven er det bestemt at alle børn har ret til fri undervisning i folkeskolen eller til en undervisning, der står mål med, hvad der almindeligvis kræves der. I praksis betyder det at undervisningspligten kan opfyldes i folkeskolens grundskole, på en fri eller privat grundskole, via hjemmeundervisning eller, efter 7. klassetrin, på en efterskole.

I Danmark anno 2022 findes der:

 1.066 folkeskoler
 547 friskoler og private grundskoler
 243 efterskoler
 121 specialskoler

I skoleåret 2020/2021 modtog 1238 børn hjemmeundervisning, en stigning fra 475 børn i 2018, hvilket omtrent svarer til en promille af det samlede antal grundskoleelever.

Undervisningspligten blev indført i Danmark 23. januar 1739 ved forordning af Kong Christian 6.. Først i 1789 blev Den store Skolekommission nedsat, og kommissionens arbejde førte til folkeskolelovene af 1806 og 1814.

Reference

Eksterne henvisninger 

 retsinformation.dk: Bekendtgørelse af lov om folkeskolen
 retsinformation.dk: Bekendtgørelse af lov om friskoler og private grundskoler m.v.

Borgerpligter
Pligt
Turkman Souljah

Lawand Shakur Othman (aka DJ Turkman Souljah) er en dansk producer, dj og komponist, som i årene 2002 til 2004 repræsenterede Danmark ved verdensmesterskaberne i mix. Mest kendt for sit arbejde som DJ for Outlandish og andre diverse kunstnere i Danmark.

Rap-O-Fonia 
Til Århus festuge September 2008 arrangerede Turkman en klassisk-Rap koncert sammen med Bo Gunge og Henning Winther. Koncerten bestod af 10 klassiske værker fra div. klassiske komponister, omarrangeret af Turkman og Bo Gunge, derefter fremført af 6 personer fra Århus Symfoniorkester samt pianisten Jakob Nielsen. Rapperne Negash Ali, Jøden, Nappion, J-Spliff og Nat Ill var sat til at rappe over værkerne. Det hele blev fremført i Århus symfoniske sal.

Diskografi 
Primært fungerende som enten producer (Beats & Mix/Master) eller DJ (Cuts, scratches, etc.)
 Outlandish – Bread and barrels of water
 Outlandish – Closer than veins
 Outlandish - Sound of a Rebel
 Outlandish - Warrior/Worrier
 MC Clemens - Ingen Kender Dagen
 Karen – Ingen smalle steder
 Isam B - Institution
 Kontra Crew – Viva La Gadehiphop
 Flygtninge under jorden
 4Fod – Køb Den, Stjæl Den
 Waqas – Økologik
 Kinski – Vi Taler Dansk! (2008)

Mesterskaber 
 Echler International DJ Battle 2002, førsteplads
 Echler International DJ Battle 2003, førsteplads
 Echler International DJ Battle 2004, førsteplads
 Danmarksmesterskaberne I Mix (DM I MIX) 2002, førsteplads
 Danmarksmesterskaberne I Mix (DM I MIX) 2003, førsteplads
 Danmarksmesterskaberne I Mix (DM I MIX) 2004, førsteplads
 Skandinaviens Mesterskaberne (5 gange) førsteplads

Eksterne henvisninger 

Dj's fra Danmark
Hjemmeundervisning

Hjemmeundervisning (undertiden tillige kaldet privatundervisning) er undervisning af børn i hjemmet svarende til den obligatoriske grundskole (i Danmark 0.-9. klassetrin). Dette kan bruges som et alternativ til regulær skoleundervisning (i folkeskolen, på en fri grundskole, privatskole, efterskole eller lignende), da man overholder den gældende undervisningspligt for barnet.
Hvis man som forældre i Danmark ønsker selv at hjemmeundervise sit barn (eller lade en privatlærer eller en anden gøre det), skal man sørge for at meddele kommunen, hvem der underviser, hvor der undervises og hvilke børn der undervises. Kommunen kan årligt afholde tilsyn for at kontrollere, at undervisningen lever op til kravene, hvilket betyder, at undervisningen står mål med folkeskolens undervisning.

En person, der underviser et barn i hjemmet, kan bl.a. benævnes vandrelærer, huslærer(inde), privatlærer(inde), hjemmelærer(inde), informator(inde) eller guvernante. Et barn, som modtager hjemmeundervisning/privatundervisning, benævnes privatist.

I Danmark modtog omkring 475 børn hjemmeundervisning i 2018.

Grundlovsændringer 
Lov om undervisningspligten i Danmarks Riges Grundlov, har ændret sig væsentligt ved nogle udgaver. Fra 1849 hvor forældrene selv havde ansvaret for undervisningen, til 1953 hvor forældrene kan vælge selv at undervise deres børn.

 1849 § 90 De Børn, hvis Forældre ikke have Evne til at sørge for deres Oplærelse, ville erholde fri Underviisning i Almueskolen.
 1866 § 85 De Børn, hvis Forældre ikke have Evne til at sørge for deres OplæreIse, ville erholde fri Underviisning i Almueskolen.
 1915 § 83 De Børn, hvis Forældre ikke har Evne til at sørge for deres Oplærelse, har Ret til fri Undervisning i Folkeskolen. Forældre eller Værger, der selv sørger for, at Børnene faar en Undervisning, der kan staa Maal med, hvad der almindelig kræves i Folkeskolen, er ikke pligtige at lade Børnene undervise i Folkeskolen.
 1953 § 76 Alle børn i den undervisningspligtige alder har ret til fri undervisning i folkeskolen. Forældre eller værger, der selv sørger for, at børnene får en undervisning, der kan stå mål med, hvad der almindeligvis kræves i folkeskolen, er ikke pligtige at lade børnene undervise i folkeskolen.

Referencer

Eksterne henvisninger 

 Hjemmeundervisning i Trunderup på Fyn i 1851, en historisk beskrivelse med tilsyn ved Christen Kold
 Danmarks Riges Grundlov (Grundloven), se §76
 Bekendtgørelse af lov om friskoler og private grundskoler m.v., se kapitel 8 §§34-36
 Vejledning om undervisningspligtens opfyldelse i friskoler og private grundskoler og tilsynet hermed omfatter kun friskoler, men kan bruges som rettesnor for hjemmeundervisning.

Undervisning
Wegner

Wegner har flere betydninger:

Navne 

 Bettina Wegner – sangkomponist.
 Hans J. Wegner – dansk arkitekt og møbeldesigner.
 Henrich Wegner – dansk skuespiller.
 Kurt Wegner – tysk/svensk kunstner.
 Kurt Wegner – amtsborgmester (Bezirk) for Berlin-Charlottenburg.
Schiermonnikoog

Schiermonnikoog () er en ø i Vadehavet, der tilhører Holland og hører til provinsen Frisland. Øen har ca. 1000 indbyggere og et areal på 191 km². På øen er en eneste by, der også hedder Schiermonnikoog – den nordligste by i Holland.

Schiermonnikoog er et yndet turistmål med en bred vadehavsstrand, 18 km lang, og skrappe restriktioner for biltrafik. Med skib kommer man til byen Lauwersoog på fastlandet på 45 minutter.

Øer i Nederlandene
Vestfrisiske Øer
Kommuner i Frisland
Byer i Frisland (Nederlandene)